text: Vejle har sparet på servicen
  14 februar 2012 kl. 08.45
  Vejle er den kommune i Danmark, der har sparet mest på servicen de senere år.
  Vejle kommune bruger 3.704 kroner mindre per borger på service i 2012, sammenlignet med 2009.
  Et fald på 9,3 procent.
  Af 98 kommuner har de 94 skåret i serviceudgifterne siden 2009. Mere end hver fjerde kommune har snittet over fem procent af serviceudgifterne bort.
  Det viser en analyse fra KL's nyhedsbrev Momentum af de kommunale budgetter for 2012. 
  - De senere år har været meget barske. Og det er selvfølgelig hårdt, når man skal skære så dybt. Men det har altid været dyrt at være fattig, og derfor skal vi lave tilstrækkeligt med tilpasninger, når vi er i gang, siger borgmester Arne Sigtenbjerggaard til Momentum.
  Ifølge Kurt Houlberg, programchef og forsker i kommunaløkonomi på Anvendt KommunalForskning (AKF), hører det med, at der i valgåret 2009 var tale om et rekordhøjt serviceniveau.
  - Derfor var det ventet, at der med god tid til næste valg i 2013 blev taget hårdere ved. De, der har sparet mest, er de kommuner, som overskred budgetterne mest i 2009, siger han.
  